“হ্যাঁ, মানছি চিরকালই আমি একটু ড্রামাকুইন, ছোট থেকে যা চেয়েছি, পেয়েছি!” কৈকেয়ী চিন্তা করে দেখলে। “দীর্ঘকাল সন্তানহীন থাকার পর আমার বাবা অশ্বপতি আমাকে আর দাদাকে সূর্যের আশীর্বাদে পান, তাই পিতার প্রশ্রয়ে আমি হয়ত কিঞ্চিত বদমেজাজিও বটে, কিন্তু তাই বলে আমাকে মার্ডারার বলা ছেলের কি উচিত হল? কোন ক্ষেতের মূলী পেটে ধরেছিলুম? নিজের ভাল তো পাগলেও বোঝে রে! সেই কোন কাল থেকে স্বামীকে সেবা শুশ্রূষা করে দশ আনা ছ আনা প্যাঁচে ফেলে ছেলের ভবিষ্যৎ পাকা করতে উঠে পড়ে লাগলুম, আর সেই ছেলে কিনা আমাকেই গাল পেড়ে বড়দাকে ফিরিয়ে আনতে চললেন! মরণ! সব ঐ বড়জার চক্রান্ত!”